Professor Erik Elgaard Sørensen, som sidste år overtog ledelsen af Aalborg Kloster sammen med sin mand, folketingsmedlem for Socialdemokratiet Flemming Møller Mortensen, er død. Det oplyser Flemming Møller Mortensen på sin Facebookside. Erik Elgaard Sørensen var oprindeligt uddannet sygeplejerske og har efteruddannet sig i intensiv sygepleje. Han har været afdelings- og oversygeplejerske og har erfaring med uddannelse, undervisning og forskning. De seneste 13 år har Erik Elgaard Sørensen haft funktioner som postdoc, lektor, forskningsleder og senest professor i klinisk sygepleje ved Aalborg Universitet / Universitetshospital. Erik Elgaard Sørensen blev ramt af en aggressiv kræftsygdom, og mandag den 7. oktober sov han stille ind i Aalborg Kloster med sin mand ved sin side. Erik Elgaard Sørensen blev 64 år.

Opsummering:
Erik Elgaard Sørensen dannede sammen med sin mand Flemming Møller Mortensen forstanderpar frem til sin død.